Tata se Slym gly glo nie na sy dood – praag.co.za
Die naweek is berig dat Slym (51), 'n Brit, uit sy hotelkamer in Thailand geval het. Hy was in dié land vir die direksievergadering van Tata Thailand.
Hy en sy vrou het op die 22ste verdieping van die Shangri-La Hotel gebly, maar sy liggaam is Sondagoggend op die vierde verdieping wat effens verder uit as ander verdiepings uisteek, gevind.
Luit. Somjot Boonjakaew, ondersoekbeampte, sê daar is geen teken van 'n struweling nie. "Ons het 'n oop venster gekry. Die venster is baie klein, so dis onmoontlik dat hy kon gegly het. Hy sou deur die venster moes klim voordat hy kon val, want hy was 'n groot man. Uit ons aanvanklike ondersoek glo ons hy het gespring."
Die polisie sê hulle is omstreeks 07:45 Sondagoggend na die hotel ingeroep toe personeellede op Slym se liggaam afgekom het. Hulle het Slym se vrou wakker gemaak. Sy het geskok gelyk toe sy ingelig is wat gebeur het.
Die polisie het ook 'n brief van drie bladsye in die kamer gevind, maar wou nie oor die inhoud daarvan uitwei nie. 'n Lykskouing sal Maandag uitgevoer word.
Tata Motors wou niks sê oor die oorsaak van Slym se dood nie, maar het Sondag gesê Slym het "leierskap in 'n mededingende markomgewing verskaf".
Slym is in Mei 2012 by Tata, Indië se grootste en sukkelende motorvervaardiger, aangestel.
Slym was in Oktober in Johannesburg vir die bekendstelling van drie nuwe Tata-modelle. Hy het by dié geleentheid gesê die land is een van die fokusmarkte vir die vervaardiger.
Skrywer Karin RoodtGepubliseer op 27 Januarie 2014 Kategorieë Internasionale nuus, NuusSleutelwoord Indië, Indiese motorvervaardiger, Karl Slym, selfmoord, Suid-Afrika, suid-korea, Tata, Thailand